J. Brocka, poslanec: (2002-12-10):
Vážení kolegovia, z toho, čo tu už odznelo, vystupujeme koaličný, opozičný poslanec, ja usudzujem aj z toho, čo chcem ja povedať, že naše vystúpenia budú takmer všetky kritické k štátnemu rozpočtu. Budeme sa možno líšiť len v tom, že jedny budú viac-menej konštruktívne kritické, možno niektoré budú viac-menej nekonštruktívne kritické a možno niektoré budú aj demagogické. Áno, zákon o štátnom rozpočte je jedným z najdôležitejších alebo základných nástrojoch hospodárskej politiky vlády. Aj pre nás tu v parlamente je to jeden z najdôležitejších zákonov, ktoré v priebehu roka v Národnej rade schvaľujeme. Vláda a predstavitelia vlády, ministerskí úradníci, jednotliví ministri ho vo výboroch uvádzali ako reálny, transparentný, ambiciózny, ktorý sprehľadňuje finančné vzťahy, ktorý sa usiluje, alebo využíva medzinárodne uznávané metodiky a podobne. Ja by som sčasti s týmito charakteristikami aj súhlasil, ale zastavím sa najmä pri schodku štátneho rozpočtu, ktorý vo mne vyvoláva isté obavy, a preto by som pár viet k nemu rád povedal. Rozpočet, ktorý teraz prerokúvame, je v ňom rozdiel medzi príjmami a výdavkami vo výške takmer 57 miliárd Sk. Výdavky štátneho rozpočtu predstavujú medziročný nárast o 18,4 miliardy Sk, v percentách je to 6,7 %, takmer, nie takmer, ale vo všetkých kapitolách štátneho rozpočtu výdavky rástli. Tu je na mieste otázka, či toto je správny a dobrý trend. Čo sa skrýva za tým deficitom štátneho rozpočtu vo výške 56,8 miliardy Sk. Na prvom mieste by som spomenul najmä výdavky štátu spojené s dlhovou službou, ktoré sú na úrovni, teda v budúcom roku takmer 35 miliárd Sk. Čiže primárny deficit, deficit znížený o tieto náklady spojené s obsluhou štátneho dlhu budú 21,9 miliardy Sk. Ak to porovnám s rozpočtom z minulého roka, tak primárny deficit bol na úrovni 13,5 miliardy Sk. Je to síce také zjednodušené porovnanie, ale v tomto prípade na budúci rok bude ten deficit o 8,4 miliardy z tohto titulu vyšší. To znamená, že nielen dnes, ale ani v budúcom roku sa nám nedarí nezvyšovať dlhy. Budeme pokračovať aj v bežnom roku spôsobom života na dlh. Rastie aj verejná spotreba obyvateľstva, rastie aj verejná spotreba štátu a myslím si, že to nie je správny a že to nie je dobrý trend. Ako by to malo byť? To zlaté pravidlo, ktoré by sme mali používať aj my, alebo ktoré uplatňujeme už aj vo vzťahu napríklad k samosprávam obcí a miest, vyplýva zo zákona o rozpočtových pravidlách, že výška schodku nesmie preskočiť výdavky investičného charakteru. Tak to zlaté pravidlo používa takmer každá rozumná a zodpovedná slovenská domácnosť. U nás v prípade rozpočtu na budúci rok bude schodok z bežného hospodárenia štátu 13,4 miliardy Sk. Po odrátaní aj kapitálových výdavkov, po odrátaní výdavkov na reštrukturalizáciu bánk bude schodok činiť 13,4 miliardy Sk. Ak porovnám takého prepočítavanie alebo hodnotenie schodku štátneho rozpočtu s týmto rokom, tak v tomto roku bol prebytok 1,3 miliardy, respektíve mal byť prebytok 1,3 miliardy Sk, keď sme rokovali o štátnom rozpočte na tento rok. Je pravda, že pred voľbami sa rozpočtová disciplína vytratila a teraz sme v oveľa horšej situácii a musíme ju naprávať. Preto je možno na mieste ďalšia rečnícka otázka, čo s takýmto dlhom, prípadne čo je príčinou toho, by som povedal, stále rastúceho deficitu štátneho rozpočtu z roka na rok. V dôvodovej správe k rozpočtu sa uvádza, že sú zmenené podmienky a medzi tými zmenenými podmienkami sa uvádzajú dôvody, napríklad zákonné nároky v štátnej službe. Tieto zmenené podmienky a zákonné nároky zamestnancov štátnej a verejnej služby predstavujú v štátnom rozpočte nárast objemu miezd zamestnancov oproti tomuto roku o 11,4 %. 11,4 %, to sú tie obligatórne výdavky, mzdy, odvody, ale to nie sú len legislatívne rozhodnutia tohto roka. To sú aj rozhodnutia napríklad z kolektívnych dohôd vlády s odbormi v zmysle zákona o verejnej službe a to nielen v rozpočtovej, ale aj v príspevkovej sfére, kde sa napríklad ďalej skracuje pracovná doba, predlžuje dovolenka o týždeň, zvyšuje sa príspevok na doplnkové dôchodkové poistenie. Základné stupne platových taríf týchto zamestnancov sa navrhujú zvýšiť o 8 % od 1. 7. budúceho roka, ďalej príspevok do sociálneho fondu 1 % z hrubých miezd, zovšeobecním toto vymenúvanie tých dôvodov, že zabetónovali sme štátnu správu aj napriek istým úpravám, skromným. Pritom sme odobrali a odoberáme a budeme ďalej odoberať kompetencie, náplň pracovnú. To znamená, budú mať menej práce, skvalitňujeme ich pracovné podmienky, lebo v rozpočte nájdete v jednotlivých kapitolách desiatky až stovky miliónov na novú výpočtovú techniku, hardvér, softvér. Stavajú sa im služobné byty, aj tento rok, aj budúci rok, takmer za pol miliardy Sk. O dovolenke, o skracovaní pracovnej doby som už hovoril a ich počet zostáva takmer nezmenený, ak nepočítam tých, ktorí prešli na VÚC-ky. A dokonca ešte sa používajú argumenty Európskej únie o nedostatočnej administratívnej kapacite. Ten príklad zo školstva som už spomenul v úvode, že detí máme o polovicu menej, ale počet škôl zostáva. Toto je štátna verejná správa, z roka na rok drahšia, patria sem, samozrejme, aj verejnoprávne inštitúcie, ktorým sme istým spôsobom znížili ich správne fondy pri prerokúvaní vo výboroch a za tejto situácie odbory mobilizujú masy. S požiadavkou i k stanovisku k návrhu štátnemu rozpočtu nemeniť zákon o štátnej a verejnej službe. Teraz jednu poznámku kritickú, ktorá od koaličného poslanca vyznieva, alebo môže vyznieť nenáležite, ale dovolím si to povedať, dámy a páni, lebo pred mesiacom sme schvaľovali veľmi nepríjemné zákony v skrátenom konaní a mám pocit, že sme urobili taktickú chybu. Ak by sme pri rokovaní o tých skrátených konaniach už mali predložený návrh zákona o štátnom rozpočte a vedeli sme teda podrobne, ako to bude v tom návrhu vyzerať, lebo robili sme to v dobrej viere, že ten návrh zákona o štátnom rozpočte bude rovnako kritický nielen k verejnej spotrebe obyvateľstva, ale aj k verejnej spotrebe štátu, asi by som bol oveľa iniciatívnejší pri niektorých pozmeňujúcich návrhoch a nielen pri zákone o prídavkoch na deti. Tam chcem vysloviť isté poďakovanie a uznanie vám, že ste akceptovali tie výhrady, alebo ste boli ochotní meniť ten zákon tak, aby nemal taký dramatický dopad na mnohé rodiny s deťmi, ako to bolo v tom pôvodnom návrhu. Keď sme na tej predchádzajúcej schôdzi hlasovali o tých skrátených konaniach, boli to dosť tvrdé zásahy do sociálnej situácie občanov, najmä tých sociálne odkázaných a zdravotne postihnutých. Použijem ako príklad - jeden za všetky - výdavky na sociálne dávky. Tento rok sa očakáva plnenie vo výške 18 miliárd Sk. V rozpočte na budúci rok budeme hlasovať a schvaľujeme vo výške 16,4 miliardy Sk. Čiže nejde o plnenie 100 % predchádzajúceho roka, bude to plnenie na úrovni 91 % predchádzajúceho roka, ale rozpočtovaný objem výdavkov na platy zamestnancov v roku 2003 bude na úrovni 114,4. Nie som proti rastu platov zamestnancov štátnej správe, už to odznelo aj v našom rozpočtovom výbore veľakrát, keď sme diskutovali o tom podrobne s predkladateľmi, ale, jednoducho, musí ich byť menej. Zatiaľ budú iba menej pracovať a upozorním ešte na ďalšiu vec, ktorú sme vyvolali a spôsobili tými nešťastnými zákonmi o štátnej a verejnej službe. Poviem vám, ako sa verejná a štátna služba, alebo štátna služba osobitne prispôsobila novej legislatíve. Pred prijatím zákona o štátnej službe napríklad dobre alebo lepšie platení štátny úradníci, keď boli chorí, alebo keď mali ošetrovať členov rodiny pri chorobe, tak obyčajne to robili formou dovolenky, lebo to bolo pre nich nevýhodné, viete, že by tým strácali, lebo nemocenská dávka ohraničená výškou, myslím 325 Sk na deň, znamenala zníženie ich reálneho príjmu. Vtedy sa im to neoplatilo, dnes sa im to veľmi oplatí, lebo keď budú chorí, keď sa budú starať o svojich chorých členov rodiny, tak o nič neprídu, lebo tento rozdiel v nemocenskej dávke voči teda ušlej mzde im štát z rozpočtu dorovná. Toto si myslím, že toto je tvrdý, to ani socializmus neznesie takéto prirovnanie, a odbory idú mobilizovať masy. Myslím si, že nemajú dôvod, veď im to nejdeme vôbec rušiť. Čo s tým, dámy a páni, náš rozpočtový výbor prijal uznesenie, v ktorom odporúča vláde, aby rozpočtovaný objem výdavkov na platy zamestnancov v roku 2003 nebol vyšší ako 105 % v porovnaní s rokom 2002. Čiže očakávame od vlády, že v priebehu budúceho roka urýchlene predloží návrhy do jednotlivých rezortov, ako toto možno dosiahnuť. Rozpočtované dôsledky tohto návrhu sú 3 mld. Sk, čo znamená inými slovami viacero pozitívnych efektov, podľa môjho názoru. Nielen zníženie napätosti verejných financií, možno zníženie domáceho dopytu, aj vplyv na obchodnú bilanciu. Dámy a páni, metodika konštruovania rozpočtu sa zmenila, ale základný spôsob tvorby rozpočtu sa nezmenil, ten postup je z roka na rok rovnaký, že tie ministerstvá pripravia viac-menej nereálny návrh, ktorý ministerstvo financií a vláda skreše a akože ho zreálni a my tu v Národnej rade ho potom v takej podobe schválime. Keďže si myslím, že záujem daňového poplatníka radového občana je niekedy - a niekedy často - iný ako štátneho úradníka, mali by sme byť my volení zástupcovia v tomto smere možno kritickejší a to hovorím preto teraz do vlastných radov, lebo ani jeden výbor Národnej rady nenavrhol krátenie výdavkov rozpočtových kapitol. A zníženie deficitu štátneho rozpočtu, teda vlastne jeden áno. rozpočtový výbor, od toho sa to aj istým spôsobom očakáva. My sme, pravda, nediskutovali o cenách studených rezňov v parlamentnom bufete, lebo takúto diskusiu považujeme za smiešnu, ale znížili sme výdavky Národnej rady o 20 miliónov korún, nebudú nové autá v Národnej rade, nebude nová telefónna ústredňa a iné veci, bez ktorých sa musí Národná rada zaobísť. Keď sme utiahli opasky v iných, v možno aj nedostatočne odôvodnených prípadoch. Navrhli sme zmraziť platy poslancom alebo ústavným činiteľom, o ďalších úpravách - navrhli sme úsporu 100 mil. Sk, teraz hovorím o tých úpravách, ktoré prešli cez rozpočtový výbor a ja som rád, na stavebné sporenie a hypotekárne úvery. Celkovo prijaté opatrenia vo výbore pre financie, rozpočet a menu majú súhrnný efekt 147, 65 mil. Sk, o ktoré navrhujeme zmenšiť schodok štátneho rozpočtu. Dámy a páni, myslím si, že by sme sa mohli do budúcna takýmto prístupom inšpirovať. Osobitne alebo ďalej oceňujem to, že pri rokovaniach vo výboroch prišlo aj k istým racionálnym záverom a došlo k istým zmenám, kde išlo aj o možno presuny alebo navýšenia, ktoré boli, myslím si, potrebné a pozitívne to ocení aj verejnosť, že sme napríklad zmenšili sociálny dopad na cestujúcich v hromadnej doprave, to je tých 60 mil. Sk rozdelených rovnako pre železničnú aj autobusovú dopravu, že sme tie chýbajúce prostriedky na zrovnoprávnenie poskytovania sociálnych služieb v neštátnych a štátnych zariadeniach, rovnako teda na ne pamätali, že sme prispeli aj na ten projekt Infovek, ďalej že sme boli rovnako citliví ako v minulom volebnom období na problémy, ako je tá nová forma poskytovania tých absentujúcich služieb v hospicoch, alebo napríklad na projekty transformácie detských domovov. Dámy a páni, poslanci za klub Kresťanskodemokratického hnutia budú hlasovať za návrh štátneho rozpočtu s pripomienkami a odporúčaniami gestorského, finančného výboru. Uvedomujeme si, že tento rozpočet nie je dokonalý, ale je to lepšie pre Slovensko ako rozpočtové provizórium. Na ten budúci budeme mať v tomto novom zložení podstatne viac času a preto verím, že ten náš ďalší spoločný rozpočet bude dokonalejší. Ďakujem za vašu pozornosť. (Potlesk.) P. Rusko, podpredseda NR SR: Ďakujem pekne. Ešte predtým ako vystúpi za klub Aliancie nového občana pán poslanec Malchárek, dovolil som si prihlásiť sa s faktickou poznámkou. Pán poslanec, nedalo mi a nedá mi, ak hovoríte a vystupujete za Klub KDH, považujem za neuveriteľnú neslušnosť, keď hovoríte, že vy ste boli tí, ktorí ste zachraňovali 20 mil. Sk v rozpočte Národnej rady. Po prvé, ja som bol na diskusii s predsedom Národnej rady vo vedení parlamentu, viem presne, ako vznikalo stanovisko k tomu, čo sa bude zachraňovať, čo sa bude sťahovať. Tu ste neboli ako poslanec KDH a okrem toho, to nie je zásluha výboru, len. Takže neprisvojujme si niečo, čo vám nepatrí. Pokiaľ ide o návrh výboru, ktorý hovorí o znížení alebo teda o znížení celkového objemu platov na 5-percentné navýšenie oproti 11-percentnému, môžem vám sľúbiť, že aj na koaličnej rade podporí Aliancia nového občana tento návrh aj vo vzťahu ku KDH a pokiaľ hovoríme o zákone o štátnej a verejnej službe, tak som rád, že ste sa stotožnili s návrhmi a kritikou Aliancie nového občana v čase, keď ešte nebola parlamentná strana, keď sa tento zákon prijímal, radšej neskoro ako nikdy. Ďakujem pekne. Pán poslanec Malchárek, nech sa páči. (Hlasy v sále.) Áno, áno, len som nevedel, aha teraz je, ja som ho nevidel, pardon, nech sa páči. Pán poslanec Brocka.